Diari Oficial de la Generalitat Valenciana


Sumari del DOGV 8053, del 01-06-2017 (2017/4812)

ORDRE 20/2017, de 29 de maig, de la Conselleria d'Educació, Investigació, Cultura i Esport, per la qual es dicten normes per a la regulació i l'organització de la prova perquè les persones majors de díhuit anys puguen obtindre directament el títol de Graduat en Educació Secundària a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8053

Data del DOGV
:   01-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4812


Data del document
:   29-05-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ensenyament secundari
    * reconeixement d'estudis
    * legislació
    * títol d'estudis
    * examen
    * educació d'adults

ORDRE 20/2017, de 29 de maig, de la Conselleria d'Educació, Investigació, Cultura i Esport, per la qual es dicten normes per a la regulació i l'organització de la prova perquè les persones majors de díhuit anys puguen obtindre directament el títol de Graduat en Educació Secundària a la Comunitat Valenciana. [2017/4812]  
Article 1. Finalitat  
Article 2. Convocatòries  
Article 3. Requisits de les persones participants  
Article 4. Mòduls, continguts i criteris d'avaluació  
Article 5. Sessions de la prova  
Article 6. Procediment per a l'execució de la prova  
Article 7. Equivalències i convalidacions  
Article 8. Sol·licitud d'exempció del mòdul de Valencià  
Article 9. Persones participants amb necessitats específiques  
Article 10. Tribunals de la prova  
Article 11. Procediment d'avaluació  
Article 12. Resultats de l'avaluació  
Article 13. Procediment de revisió i reclamació de les qualificacions  
  
Article 14. Actes d'avaluació  
Article 15. Acreditacions i lliurament del títol de Graduat en Educació Secundària  
Article 16. Procediments administratius finals  
Disposició addicional única. Clàusula de no generació de despeses  
Disposició transitòria única. Previsió de convocatòries  
Disposició derogatòria única. Derogació normativa  
Disposicions finals  
Primera. Facultat per a l'aplicació i el desplegament  
Segona. Entrada en vigor  
  
  
PREÀMBUL  
  
La Llei orgànica 2/2006, de 3 de maig, d'educació, en l'article 66.1 estableix que l'educació de persones adultes té la finalitat d'oferir a totes les persones majors de díhuit anys la possibilitat d'adquirir, actualitzar, completar o ampliar els seus coneixements i aptituds per al seu desenvolupament personal i professional. Per la seua banda, l'article 68.1 d'aquesta mateixa llei, pel que fa als ensenyaments obligatoris, estableix que les persones adultes que vulguen adquirir les competències i els coneixements corresponents a l'educació bàsica comptaran amb una oferta adaptada a les seues condicions i necessitats. Així mateix, l'article 68.2 determina que correspon a les Administracions educatives organitzar periòdicament proves perquè les persones majors de díhuit anys puguen obtindre directament el títol de Graduat en Educació Secundària Obligatòria per qualsevol de les dues opcions a què es refereix l'article 25.1 d'aquesta mateixa llei, sempre que hagen aconseguit els objectius de l'etapa i assolit el grau adequat d'adquisició de les competències corresponents. La qualificació final de l'Educació Secundària Obligatòria serà la nota mitjana obtinguda en aquestes proves. A més, les Administracions educatives vetlaran perquè s'adopten les mesures necessàries per a garantir la igualtat d'oportunitats, la no discriminació i l'accessibilitat universal de les persones amb discapacitat que s'hi presenten.   
El Reial decret 1631/2006, de 29 de desembre, pel qual s'estableixen els ensenyaments mínims corresponents a l'Educació Secundària Obligatòria, en la seua disposició addicional primera, única que no va ser derogada pel Reial decret 1105/2014, de 26 de desembre, que estableix el currículum bàsic de l'Educació Secundària Obligatòria i del batxillerat, determina l'especificitat de l'educació de persones adultes amb la necessitat consegüent de proporcionar a aquest col·lectiu de persones una oferta formativa adaptada i una estructura curricular per àmbits de coneixement pròpia, així com l'organització periòdica de proves perquè les persones majors de díhuit anys puguen obtindre directament el títol de Graduat en Educació Secundària, sempre que hagen assolit les competències bàsiques i els objectius de l'etapa, d'acord amb els tres àmbits de coneixement establits.  
  
Per això, en l'àmbit territorial de la Comunitat Valenciana, la disposició addicional segona del Decret 87/2015, de 5 de juny, del Consell, determina que en tot allò que pertoca a l'educació de persones adultes cal ajustar-se tant al que disposen els articles 68 i 69 de la Llei orgànica 2/2006, de 3 de maig, com a la disposició addicional quarta del Reial decret 1105/2014.  
L'especificitat de la formació de persones adultes està igualment recollida en l'article 5 de la Llei 1/1995, de 20 de gener, de la Generalitat Valenciana, de formació de les persones adultes, en què es preceptua que l'obtenció de titulacions que possibiliten l'accés al món del treball i als diferents nivells educatius s'ha de realitzar per mitjà de modalitats, organitzacions i metodologies adaptades a les característiques de l'aprenentatge de les persones adultes.  
Com a conseqüència d'això, l'annex I del Decret 220/1999, de 23 de novembre, del Govern Valencià, estableix el currículum específic de la formació bàsica de les persones adultes fins a l'obtenció del títol de Graduat en Educació Secundària a la Comunitat Valenciana.  
  
El Decret 83/2000, de 30 de maig, del Govern Valencià, estableix la prova perquè les persones majors de 18 anys d'edat puguen obtindre directament el títol de Graduat en Educació Secundària a la Comunitat Valenciana. Aquest decret és desplegat per l'Ordre de 7 de juny de 2000, de la Conselleria de Cultura i Educació, per la qual es dicten normes per a la regulació i l'organització de la prova perquè les persones majors de díhuit anys puguen obtindre directament el títol de Graduat en Educació Secundària, parcialment modificada amb posterioritat per l'Ordre de 24 d'octubre de 2002, de la Conselleria de Cultura i Educació.  
  
Aquest projecte normatiu fou presentat a informació pública a la comissió de projectes legislatius del Consell de la Formació de Persones Adultes, creat com a òrgan de participació i assessorament de les diferents institucions que intervenen en la formació de les persones adultes per la Llei 1/1995, de 20 de gener, de la Generalitat Valenciana, de Formació de les Persones Adultes, i desplegat pel Decret 90/1995, de 16 de maig, del Govern Valencià, pel qual es regulen la composició, les competències i el funcionament del Consell de la Formació de Persones Adultes a la Comunitat Valenciana, en la sessió ordinària del ple del Consell de la Formació de Persones Adultes celebrada el dia 15 de febrer de 2017.  
Així doncs, hom considera suficientment justificat promulgar aquesta ordre per la conveniència d'adequar les dues convocatòries anuals previstes al calendari d'admissió i inscripció en els ensenyaments no universitaris i als períodes quadrimestrals d'avaluació; l'acomodació del procediment d'inscripció a la prova al doble mecanisme previst, el telemàtic i l'ordinari; la necessitat de descriure les equivalències actuals aplicables per a la convalidació dels mòduls formatius de la prova; i l'actualització del procediment de sol·licitud d'exempció del mòdul de Valencià d'acord amb la normativa vigent.  
  
Per tot això, vista la proposta del director general de Política Educativa amb data d'11 de maig de 2017 i de conformitat amb aquesta proposta, en virtut de les competències que atribueixen a la Conselleria d'Educació, Investigació, Cultura i Esport, l'article 28.e de la Llei 5/1983, de 30 de desembre, del Consell; l'article 6 del Decret 7/2015, de 29 de juny, modificat pel Decret 10/2015, de 6 de juliol, ambdós del president de la Generalitat, pel qual es determinen les conselleries en què s'organitza l'administració de la Generalitat; l'article 4 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació,Cultura i Esport; la disposició final primera del Decret 87/2015, de 5 de juny, del Consell; i la disposició final primera del Decret 220/1999, de 23 de novembre, del Govern Valencià; una vegada informat el Consell de la Formació de Persones Adultes, emés l'informe per l'Advocacia General de la Generalitat i conforme amb el Consell Jurídic Consultiu de la Comunitat Valenciana,  
  
  
ORDENE  
  
Article 1. Finalitat  
Aquesta ordre té per finalitat la regulació i l'organització, en l'àmbit territorial de la Comunitat Valenciana, de la prova perquè les persones majors de díhuit anys aspirants puguen demostrar que han assolit els objectius i les competències associades del currículum de la formació bàsica de les persones adultes que permet l'obtenció directa del títol de Graduat en Educació Secundària.  
  
Article 2. Convocatòries  
1. La direcció general competent en matèria d'ordenació acadèmica realitzarà mitjançant una publicació anual dues convocatòries de la prova, a celebrar al llarg d'un mateix curs acadèmic amb periodicitat quadrimestral.  
2. Les persones adultes interessades a participar-hi han d'emplenar i presentar la sol·licitud d'inscripció dins els terminis previstos per la publicació anual.  
3. La formalització de la inscripció s'ha d'efectuar, en primer lloc, mitjançant l'emplenament de la sol·licitud d'inscripció habilitada en la pàgina web de la Generalitat Valenciana, tràmit que s'ha de completar amb la presentació d'aquesta mateixa sol·licitud impresa en paper a les direccions territorials d'Educació, Investigació, Cultura i Esport o en qualsevol dels òrgans de les administracions públiques previstos per la legislació vigent.  
4. Únicament en els casos en què la persona aspirant dispose de signatura digital i que, a més, no haja d'aportar cap altra documentació de les referides als articles 7, 8 i 9 d'aquesta mateixa ordre, aquesta podrà presentar la seua sol·licitud d'inscripció de forma electrònica; en cas contrari, caldrà procedir obligatòriament d'acord amb el que determina l'apartat anterior.  
  
Article 3. Requisits de les persones participants  
1. Poden inscriure's per a la realització de la prova per a l'obtenció del títol de Graduat en Educació Secundària aquelles persones que complisquen, com a mínim, díhuit anys l'any natural de la convocatòria per a la qual es matriculen.  
2. Per a la inscripció i realització de les proves les persones adultes participants han d'acreditar la seua identitat a través del document nacional d'identitat (DNI) o passaport, en el cas de nacionalitat espanyola, o de la targeta de residència del número d'identitat d'estranger (NIE), en el cas de les persones estrangeres residents, en ambdós supòsits en vigor.  
3. D'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de la persona interessada, l'òrgan gestor del procediment estarà autoritzat per a obtenir directament per consulta interactiva les seues dades d'identitat i residència. En cas de no concedir aquesta autorització, la persona interessada està obligada a indicar aquesta circumstància en el moment de formalitzar la sol·licitud d'inscripció a la prova.  
  
Article 4. Mòduls, continguts i criteris d'avaluació  
1. En la prova per a l'obtenció del títol de Graduat en Educació Secundària es valoren les capacitats expressades en els objectius generals, continguts i criteris d'avaluació de la formació bàsica de les persones adultes indicats respectivament en els apartats II, III i IV, de l'annex I del Decret 220/1999, de 23 de novembre, del Govern Valencià.  
  
2. La prova versa sobre els continguts relatius als mòduls, pertanyents als diferents àmbits d'experiència o camps de coneixement, que s'indiquen tot seguit:  
a) Valencià, Castellà i Llengua Estrangera de l'àmbit de Comunicació.  
b) Processos i Instruments Matemàtics; Natura, Ecologia i Salut; i Ciències i Tecnologia de l'àmbit Cientificotecnològic.  
c) El Món del Treball i Societats, Territori i Processos Historicoculturals de l'àmbit de Ciències Socials.  
3. Els continguts i criteris d'avaluació de referència de cadascun d'aquests mòduls són els determinats en l'annex I del decret esmentat a l'apartat 1 d'aquest mateix article.  
Article 5. Sessions de la prova  
1. La prova se celebra en un mateix dia en sessions de matí i vesprada.  
2. La sessió de matí s'inicia a les 09.30 i finalitza a les 14.00 hores, i es dedica íntegrament a la realització dels exercicis corresponents a la primera i segona part de la prova.  
La primera part consta de continguts dels mòduls de l'àmbit Cientificotecnològic: Processos i Instruments Matemàtics; Natura, Ecologia i Salut; i Ciències i Tecnologia. Aquesta part es realitza des de les 09.30 fins a les 11.30 hores, hora a partir de la qual hi ha previst un període de descans de mitja hora.  
La segona part consta de continguts dels mòduls de l'àmbit de Ciències Socials: El Món del Treball; i Societats, Territori i Processos Historicoculturals, i es realitza des de les 12.00 fins a les 14.00 hores.  
3. La sessió de vesprada, que comenca a les 16.00 i finalitza a les 19.00 hores, està dedicada a la realització dels exercicis de la tercera part de la prova, en què es valoren els continguts dels mòduls de l'àmbit de Comunicació: Valencià, Castellà i Llengua Estrangera; en el cas d'aquest darrer mòdul a triar entre Anglés, Francés, Italià i Alemany, d'acord amb la formació formal i no formal i els aprenentatges personals realitzats per la persona adulta aspirant.  
  
Article 6. Procediment per a l'execució de la prova  
1. En cada convocatòria anual la direcció general competent en matèria d'ordenació acadèmica ha d'establir, amb la garantia suficient de confidencialitat i secret fins que aquestes proves no s'inicien, els mecanismes per a la confecció i remissió de les proves, del protocol d'instruccions de realització i de les claus correctores d'avaluació als centres públics, preferentment de formació de persones adultes, en què actuen els diversos tribunals constituïts.  
2. Una vegada rebudes les proves als centres, el president o la presidenta del tribunal o el membre del tribunal en qui es delegue, el dia de la realització de la prova ha de procedir al lliurament dels exercicis a les persones adultes aspirants, tot respectant l'horari establit a l'article 5 i les indicacions que figuren en el protocol d'instruccions per a la realització de la prova.  
3. Les direccions territorials d'Educació, Investigació, Cultura i Esport han d'arbitrar els procediments adequats a fi de garantir els processos d'organització general i d'aplicació i avaluació correctes de les proves en l'àmbit de la seua competència.  
4. Així mateix, aquestes direccions territorials han de donar publicitat de cada convocatòria amb l'explicitació dels terminis i procediment d'inscripció i de les dates de realització de les proves.  
5. Els directors o les directores territorials han de comunicar a la direcció general competent en matèria d'ordenació acadèmica, en els set dies hàbils seguents a l'acabament del període d'inscripció, el nombre de persones matriculades en la prova i de tribunals a constituir en cada convocatòria.  
6. Finalitzat el termini d'inscripció en la prova, les direccions territorials han de fer públiques en el portal electrònic de la ciutadania habilitat a aquest efecte les llistes provisionals de persones admeses i excloses a fi que aquelles que n'hagen resultat excloses puguen al·legar i esmenar, dins el termini de cinc dies naturals a partir de la seua publicació, els motius pels quals han resultat excloses. Amb posterioritat, aquestes direccions han de publicar per aqueix mateix mitjà, amb una setmana mínima d'antelació a la data de realització de la prova, les llistes definitives de participació.  
7. Els directors o les directores territorials d'Educació, Investigació, Cultura i Esport han de vetlar pel compliment d'allò que s'estableix en aquesta ordre i de resoldre, en l'àmbit de la seua competència, els problemes que sorgisquen en la seua aplicació.  
  
Article 7. Equivalències i convalidacions  
1. Tot prenent com a referència la graella d'equivalències acadèmiques que figura en l'annex únic d'aquesta ordre, hom contempla la convalidació dels mòduls formatius de les proves lliures per a l'obtenció del títol de Graduat en Educació Secundària pels mòduls, les matèries, els àmbits i les unitats formatives corresponents superats amb anterioritat, en els casos de les persones aspirants que, tot i no haver obtingut el títol de Graduat en Educació Secundària, es troben en les circumstàncies següents:  
a) Mòduls superats en convocatòries anteriors de la prova perquè les persones majors de díhuit anys puguen obtindre el títol de Graduat en Educació Secundària, la qualificació dels quals les persones aspirants poden conservar per a convocatòries futures, excepció feta del reconeixement d'exempció del mòdul de Valencià que s'ha de regir d'acord amb el que disposa l'apartat 8 de l'article 8 d'aquesta mateixa ordre.  
b) Mòduls superats del segon nivell del cicle II de la formació bàsica de les persones adultes.   
c) Matèries superades de quart curs d'Educació Secundària Obligatòria.   
d) Àmbits i matèries superats de segon curs del programa de diversificació curricular.  
e) Àmbits i mòduls associats superats del segon nivell dels programes de qualificació professional inicial.  
f) Unitats formatives dels mòduls professionals associats als blocs comuns de Comunicació i de Formació i Orientació Laboral, superades de segon curs, i de Ciències Aplicades i de Societat, superades de primer i segon curs, de la formació Professional Bàsica.  
  
2. Pel que fa als ensenyaments extingits de Batxillerat Unificat Polivalent (BUP) i Formació Professional de primer grau (FP1), cada assignatura es considera equivalent al mòdul de la prova amb el qual té correspondència de nivell i de currículum, d'acord amb les especificacions següents:  
a) En el cas de segon de BUP: Valencià pel mòdul de Valencià; Llengua i Literatura Espanyola pel mòdul de Castellà; Llengua Estrangera pel mòdul d'idèntica denominació; Matemàtiques pel mòdul de Processos i Instruments Matemàtics; Física i Química pel mòdul de Ciències i Tecnologia; i Geografia pel mòdul de Ciències Socials.  
  
b) En el cas de segon curs de la Formació Professional de primer grau: Valencià pel mòdul del mateix nom; Llengua Espanyola pel mòdul de Castellà; Llengua Estrangera pel mòdul d'idèntica denominació; Matemàtiques pel mòdul de Processos i Instruments Matemàtics; Física i Química i Tecnologia o Pràctiques pel mòdul de Ciències i Tecnologia; i Formació Humanística pel mòdul de Ciències Socials.  
  
3. Perquè aquestes convalidacions puguen ser aplicades, cada persona aspirant interessada ha de consignar-ho en la casella corresponent de la sol·licitud d'inscripció i ha de presentar en el moment de formalitzar aquesta sol·licitud la documentació acadèmica acreditativa que corresponga. La no presentació d'aquesta documentació dins aquest termini inhabilita qualsevol reconeixement posterior en la convocatòria per a la qual s'ha inscrit.  
4. Les direccions territorials, en primera instància, són les encarregades de supervisar aquesta documentació i, amb posterioritat, els tribunals constituïts en cada convocatòria han de resoldre i fer constar en la plataforma informàtica habilitada ad hoc les sol·licituds de convalidació dels mòduls equivalents d'acord amb la documentació acadèmica acreditativa que haja aportat la persona aspirant.  
5. En el supòsit de les sol·licituds de convalidació que no hagen sigut valorades correctament, la persona aspirant, durant els cinc dies naturals posteriors al de realització de la prova, pot reclamar al president o la presidenta del tribunal la revisió de la documentació acreditativa, aportada en temps i forma, segons el que determina l'apartat 3 d'aquest mateix article.  
  
Article 8. Sol·licitud d'exempció del mòdul de Valencià  
1. Les persones que es presenten a aquestes proves poden obtindre l'exempció del mòdul de Valencià en els casos seguents:  
a) Les persones residents a les poblacions de predomini lingüístic valencià, relacionades en l'article 35 del títol cinqué de la Llei 4/1983, de 23 de novembre, d'Ús i Ensenyament del Valencià, poden ser declarades exemptes de l'avaluació del mòdul de Valencià, sempre que es troben en qualsevol d'aquests dos supòsits:  
- Les persones nascudes abans de 1972.  
- Les persones que han nascut l'any 1972 o després, que mai no hagen cursat l'assignatura de Valencià o n'hagen obtingut l'exempció en els últims tres cursos del seu expedient.  
En aquest segon supòsit, la persona adulta sol·licitant ha d'aportar la documentació acadèmica acreditativa que així ho certifique en el moment de presentar la sol·licitud d'inscripció en la prova.  
b) Les persones residents als municipis de predomini lingüístic castellà, relacionats en l'article 36 del títol cinqué de la Llei 4/1983, de 23 de novembre, d'ús i ensenyament del valencià, poden ser declarades exemptes de l'avaluació del mòdul de Valencià.  
2. De conformitat amb el que disposa l'article 5 del capítol II del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic, les persones que sol·liciten l'exempció de l'avaluació del mòdul de Valencià no han de presentar documentació addicional per a la comprovació de les dades personals d'identificació i de justificació de domicili i residència.  
Tan sols en els casos en què el domicili de la persona interessada no conste en el Sistema de Verificació de Dades de Residència o en els quals allò que conste siga diferent a l'indicat, la persona interessada està obligada a aportar el certificat d'empadronament adjunt a la sol·licitud d'inscripció.  
No obstant això, a fi que les persones sol·licitants es responsabilitzen plenament d'aquesta informació, cada persona interessada ha de presentar obligatòriament una declaració responsable per a sol·licitar aquesta exempció, inclosa en el formulari de sol·licitud d'inscripció. Per consegüent, la persona sol·licitant de l'exempció del mòdul de Valencià es compromet a presentar, sempre que li siga requerida, la documentació per la qual s'acull a exercir aquest dret a fi que la direcció general competent en matèria d'educació plurilingüe puga efectuar-ne les comprovacions pertinents.  
3. La sol·licitud d'inscripció en la prova, dins la qual s'inclou la declaració responsable per a la sol·licitud de l'exempció del mòdul de Valencià, s'ha de lliurar, junt a tota aquella altra documentació a aportar, dins el termini en què estiga obert el període d'inscripció, document en què a més cal fer constar el registre d'entrada de les direccions territorials d'Educació, Investigació, Cultura i Esport corresponents.  
  
4. Les direccions territorials han d'omplir en les sol·licituds d'inscripció en què se sol·licite l'exempció del mòdul de Valencià la casella d'identificador de la sol·licitud que fa referència al codi de centre del tribunal.  
5. En els deu dies hàbils posteriors a l'acabament del període d'inscripció, cada direcció territorial ha de remetre còpia de les sol·licituds d'inscripció en les quals s'haja sol·licitat l'exempció del mòdul de Valencià, junt amb la documentació corresponent, a la direcció general competent en matèria d'educació plurilingüe. Aquestes sol·licituds s'han d'acompanyar d'ofici, amb el registre d'eixida, en què conste la relació de persones sol·licitants de l'exempció del mòdul de Valencià.  
  
6. Les direccions territorials han de verificar l'autenticitat de les dades aportades per cada persona aspirant en la sol·licitud d'inscripció, tant de les que fan referència a identificació personal com a documentació acadèmica, mitjançant les quals aquestes tenen dret a sol·licitar l'esmentada exempció.  
7. La direcció general competent en matèria d'educació plurilingüe ha de resoldre les sol·licituds d'exempció abans de la realització de les proves per a l'obtenció del títol de Graduat en Educació Secundària i notificar-ho a cada direcció territorial perquè, al seu torn, es comunique als tribunals corresponents, notificació a realitzar mitjançant el correu electrònic corporatiu. Posteriorment, cal enviar un ofici amb les comunicacions de les resolucions de la direcció general competent en matèria d'educació plurilingüe de les exempcions sol·licitades, de manera que cada resolució s'ha de remetre a les direccions territorials corresponents perquè aquestes en tinguen coneixement i ho notifiquen a cada tribunal i a la persona interessada.  
8. La resolució d'exempció del mòdul de Valencià s'entén vàlida per a la prova o les proves del curs acadèmic per al qual explícitament es resolga, amb la qual cosa la persona que tinga dret a exercir aquesta sol·licitud ha de demanar-ho de nou en les convocatòries de cursos acadèmics successius.  
9. Els tribunals han de fer constar l'exempció en la casella corresponent al mòdul de Valencià, tant en l'acta d'avaluació de la prova per a l'obtenció del títol de Graduat en Educació Secundària com en la certificació dels resultats de l'avaluació de la prova.  
  
Article 9. Persones participants amb necessitats específiques  
1. Les persones amb necessitats específiques derivades de discapacitats físiques o sensorials, que tinguen el reconeixement oficial de la situació de discapacitat i que sol·liciten una adaptació de les condicions de realització de la prova, ho han d'indicar en el moment de realitzar la inscripció en la prova i han d'adjuntar a la sol·licitud d'inscripció un certificat acreditatiu del grau de discapacitat, expedit per l'administració competent.  
2. A fi que l'Administració educativa preveja els recursos addicionals necessaris per al desenvolupament de la prova, la persona adulta amb necessitats específiques ha d'indicar el tipus de discapacitat i especificar les mesures o recursos addicionals requerits.  
3. Aquestes persones han de remetre a la direcció territorial d'Educació, Investigació, Cultura i Esport corresponent, com a documentació adjunta a la sol·licitud d'inscripció, la següent documentació justificativa de les causes que motiven la petició:  
a) Certificat de reconeixement de discapacitat que informe del grau de discapacitat reconegut de la persona participant.  
b) Certificat emés per l'organisme acreditatiu corresponent que informe de les característiques de la discapacitat o, si s'escau, del trastorn que pateix la persona participant.  
4. Les direccions territorials d'Educació, Investigació, Cultura i Esport han de notificar els casos en què cal atendre cada circumstància particular a la direcció general competent en matèria d'ordenació acadèmica mitjançant la remissió d'una còpia de la documentació lliurada per cada persona participant a l'adreça electrònica habilitada a tal efecte.  
  
  
Article 10. Tribunals de la prova  
1. Els tribunals que jutgen les proves a què es refereix aquesta ordre han d'estar integrats per un president o una presidenta, un secretari o una secretària i dos vocals, tots aquests funcionaris o funcionàries del cos de professorat d'Ensenyament Secundari que imparteixen docència en centres públics de formació de persones adultes, designats pel director o la directora territorial d'Educació, Investigació, Cultura i Esport corresponent.  
Cadascun dels membres del tribunal ha de ser especialista en un dels tres camps de coneixement o àmbits d'experiència de la formació bàsica de les persones adultes, segons el quadre d'atribució d'especialitats del cos de professorat d'Ensenyament Secundari en els tres camps de coneixement o àmbits d'experiència de la formació bàsica de les persones adultes, que figura en l'annex II del Decret 220/1999, de 23 de novembre, del Govern Valencià.  
2. Els directors o les directores territorials d'Educació, Investigació, Cultura i Esport, en coordinació amb els directors i les directores dels centres públics de formació de persones adultes implicats, han de nomenar els membres dels tribunals, triats preferentment entre el professorat que imparteix docència en el segon nivell del cicle II en centres públics de formació de persones adultes. En els cinc dies hàbils seguents a l'acabament del període d'inscripció de cada convocatòria, s'han de constituir els tribunals, tants com siguen necessaris, a fi que el nombre d'examinands corresponent a cada tribunal no siga superior a 100 persones o siga el menor possible.  
3. Les gratificacions per assistències a percebre pels membres dels tribunals són les establides en el Decret 24/1997, d'11 de febrer, del Govern Valencià, modificat pel Decret 64/2011, de 27 de maig, del Consell, i pel Decret 95/2014, de 13 de juny, del Consell, sobre indemnitzacions per raó del servei i gratificacions per serveis extraordinaris, remuneracions susceptibles de ser revisades per tota aquella normativa posterior que així ho determine.  
  
Article 11. Procediment d'avaluació  
1. L'avaluació de la prova correspon a l'equip de professorat que compon el tribunal constituït segons estableix aquesta ordre. Aquest professorat ha d'actuar de manera col·legiada per a la consignació de les qualificacions obtingudes en cada mòdul formatiu i, si s'escau, l'adopció de la decisió de proposar a cada persona participant per a l'expedició del títol de Graduat en Educació Secundària.  
2. L'equip de professorat a què es refereix el punt anterior haurà de proposar per a l'expedició del títol de Graduat en Educació Secundària a aquelles persones participants que superen tots els mòduls de la prova, a qui, per tant, se'ls considera que han assolit globalment els objectius generals de la formació bàsica de les persones adultes.  
  
3. Així mateix, l'equip de professorat podrà proposar per a l'expedició del títol de Graduat en Educació Secundària a aquelles persones participants que, tot i no haver obtingut la qualificació de suficient en un dels mòduls, es considere que han assolit globalment els objectius generals de la formació bàsica de les persones adultes. En aquesta decisió es tindran en compte les possibilitats formatives i d'integració en l'activitat acadèmica i laboral de cada persona adulta, i el tribunal, sempre que ho crega oportú, tindrà la facultat de convocar la persona aspirant a una entrevista que servisca per a aclarir possibles dubtes sobre la seua valoració final.  
  
Article 12. Resultats de l'avaluació  
1. Els resultats de l'avaluació dels diferents mòduls de la prova s'han d'expressar mitjançant una qualificació numèrica, sense decimals, en una escala d'1 a 10, que cal acompanyar amb els termes i les correspondències numèriques següents:  
Excel·lent (EX): 9 o 10  
Notable (NT): 7 o 8  
Bé (BE): 6  
Suficient (SU): 5  
Insuficient (IN): 1, 2, 3 o 4  
Quan la persona aspirant no realitze l'exercici d'algun dels mòduls o de la totalitat de la prova, s'ha de consignar No presentat (NP) i la seua equivalència numèrica ha d'equivaldre al valor mínim establit per a aquesta etapa, és a dir, 1.  
2. En els casos en què la persona aspirant tinga convalidat un o més mòduls, cal procedir de la manera següent:  
a) Si es tracta de mòduls superats en convocatòries anteriors de la prova per a majors de díhuit anys, cal consignar la qualificació numèrica amb el terme corresponent d'acord amb el que estableix l'apartat anterior d'aquest mateix article.  
b) Si es tracta de matèries, àmbits o unitats formatives superats en el darrer curs o nivell dels estudis d'Educació Secundària Obligatòria o dels programes assenyalats a l'article 7 d'aquesta ordre:  
- En cas que apareguen explícits els termes amb les qualificacions numèriques corresponents en la certificació acadèmica aportada per la persona aspirant en el moment de formalitzar la sol·licitud d'inscripció, cal consignar allò que figure en aquesta documentació.  
- En cas que aquests no apareguen explícits, cal consignar els termes i les qualificacions numèriques següents:  
Excel·lent (EX): 9  
Notable (NT): 7  
Bé (BE): 6  
Suficient (SU): 5  
- Per als casos de convalidació dels estudis extingits de segon curs de BUP i de segon curs de Formació Professional de primer grau, en l'assignació de qualificació s'ha de seguir el que determina l'apartat 2 d'aquest mateix article. En cas que en les certificacions acadèmiques acreditatives que es presenten conste el terme Convalidació sense assignació numèrica, en la convalidació pertinent s'ha de fer constar el terme Superat anteriorment (SA) amb l'equivalència numèrica 5.  
  
  
Article 13. Procediment de revisió i reclamació de les qualificacions  
1. La persona adulta participant té el dret de realitzar individualment una reclamació degudament justificada, d'acord amb el model que figura a l'annex I de l'Ordre 32/2011, de 20 de desembre, de la Conselleria d'Educació, Formació i Ocupació, a la qualificació o les qualificacions atorgades pel tribunal per l'aplicació incorrecta dels criteris d'avaluació.  
  
2. D'acord amb el que estableix l'article 21.2 de l'ordre adés esmentada, la persona adulta interessada ha de presentar per escrit una reclamació adreçada al president o la presidenta del tribunal dins el termini de cinc dies naturals a comptar des de l'endemà de la comunicació oficial de les qualificacions, tot argumentant-hi les raons que motiven la reclamació.  
3. El tribunal, com a òrgan col·legiat amb competència en matèria d'avaluació de la prova lliure, ha d'actuar com a ens responsable d'instruir i de resoldre cada reclamació. Per a això, el tribunal, en els dos dies naturals posteriors a l'acabament del termini anterior, ha de realitzar una sessió d'avaluació extraordinària per a estudiar les reclamacions presentades, elaborar-ne l'informe corresponent i dictar una resolució expressa, que cal comunicar a cada persona interessada.  
4. En cas d'estimar-se la reclamació, se n'ha de reflectir a l'acta la modificació resultant i s'ha de comunicar la rectificació efectuada a la direcció territorial competent perquè en tinga coneixement.  
  
Article 14. Actes d'avaluació  
1. Les actes d'avaluació de la prova per a l'obtenció del títol de Graduat en Educació Secundària contenen la relació nominal de les persones adultes participants, els termes i les qualificacions numèriques obtingudes en els diferents mòduls i les propostes per a l'expedició del títol de Graduat en Educació Secundària.  
2. En aquestes actes s'han reflectir els resultats de l'avaluació dels diferents mòduls que cal expressar amb els termes d'Excel·lent, Notable, Bé, Suficient o Insuficient, d'acord amb el que determina l'article 12 d'aquesta ordre.  
3. Les qualificacions de les persones adultes que posseïsquen mòduls superats amb anterioritat per qualsevol dels sistemes establits en l'article 7 d'aquesta ordre s'han de consignar en l'acta amb el terme Superat anteriorment (SA) i al costat ha de figurar la qualificació numèrica obtinguda d'acord amb el que determina l'article 12 d'aquesta ordre.  
4. A les persones aspirants que no es presenten a la totalitat de la prova o a algun dels mòduls, se'ls ha de fer constar aquesta circumstància amb l'expressió No Presentat (NP) i l'equivalència numèrica 1.  
5. A les persones aspirants que posseïsquen, a través de la resolució corresponent, l'exempció del mòdul de Valencià, se'ls ha de fer constar aquesta circumstància en la casella corresponent de l'acta, amb l'expressió Exempt.  
6. En cada cas s'ha de fer constar individualment, amb la notació SÍ o NO, les persones que han estat proposades pel tribunal per a l'obtenció del títol de Graduat en Educació Secundària.  
7. Les actes d'avaluació de les proves per a l'obtenció del títol de Graduat en Educació Secundària s'han elevar al director o la directora territorial d'Educació, Investigació, Cultura i Esport corresponent, a través de la Inspecció d'Educació, per al tràmit d'expedició de l'esmentat títol.  
  
Article 15. Acreditacions i lliurament del títol de Graduat en Educació Secundària  
1. Totes les persones adultes participants han de rebre una acreditació en què consten les qualificacions obtingudes en els diferents mòduls formatius, que cal expressar per mitjà de l'escala d'Excel·lent (9 o 10), Notable (7 o 8), Bé (6), Suficient (5) o Insuficient (1, 2, 3 o 4).  
2. A més a més, a totes aquelles persones que aconseguisquen globalment, mitjançant la prova realitzada, els objectius de la formació bàsica de les persones adultes, se'ls ha d'expedir el títol de Graduat en Educació Secundària i se'ls ha de lliurar un certificat d'obtenció del títol adés esmentat.  
3. El certificat assenyalat a l'apartat anterior ha d'explicitar la nota mitjana de la formació bàsica de les persones adultes. Aquesta nota correspon a la mitjana aritmètica, arredonida a la centèsima més pròxima i, en cas d'equidistància, a la superior, de les qualificacions numèriques consignades en cada mòdul; i, en els casos de convalidacions, en les matèries, els àmbits i les unitats formatives superats en el darrer curs o nivell dels estudis d'Educació Secundària Obligatòria o dels programes cursats, d'acord amb la correspondència numèrica prescrita a l'apartat 2 de l'article 12 d'aquesta mateixa ordre.  
4. Les persones participants a qui el tribunal determine que no procedeix proposar per a l'expedició del títol de Graduat en Educació Secundària poden conservar per a convocatòries successives les qualificacions positives obtingudes en cada mòdul formatiu, llevat de la consignació d'exempció del mòdul de Valencià, que només té validesa per a les dues convocatòries previstes en cada curs acadèmic i per a la qual s'ha de seguir el procediment descrit a l'article 8.  
  
Article 16. Procediments administratius finals  
1. Una vegada realitzada la sessió d'avaluació ordinària i, si s'escau, extraordinària, els presidents o les presidentes de cada tribunal han d'omplir el resum estadístic del tribunal i de remetre a les direccions territorials corresponents la documentació a què fan referència els subapartats a), b), c) i d) de l'apartat 2 d'aquest mateix article.  
  
2. Després de la realització de la prova i la recollida posterior de la documentació remesa pels tribunals de cada demarcació territorial, els directors o les directores territorials d'Educació, Investigació, Cultura i Esport han de remetre en el termini màxim d'un mes a la direcció general competent en matèria d'ordenació acadèmica, els documents seguents:  
a) Nomenament conjunt dels membres de cada tribunal realitzat pel director o la directora territorial.  
b) Acta de constitució i justificació d'assistències dels membres del tribunal, signada pel secretari o la secretària del tribunal amb el vistiplau del president o la presidenta.  
c) Documents de gratificació a fi de realitzar els pagaments corresponents als membres del tribunal.  
d) Documentació administrativa d'avaluació i expedició del títol de Graduat en Educació Secundària: acta d'avaluació amb les qualificacions finals obtingudes i proposta de lliurament de títols.  
e) Resum estadístic global dels tribunals adscrits a cada direcció territorial.  
  
DISPOSICIÓ ADDICIONAL  
  
Única. Clàusula de no-generació de despeses  
L'aplicació i execució d'aquesta ordre, tot incloent-hi els actes jurídics que es pogueren dictar en desplegar-la o executar-la, no tindran cap incidència en la dotació dels capítols de despeses assignats a la conselleria competent en matèria d'educació, que en tot cas hauran de ser atesos amb els mitjans personals i materials d'aquesta conselleria.  
  
  
DISPOSICIÓ TRANSITÒRIA  
  
Única. Previsió de convocatòries  
Les proves lliures perquè les persones majors de díhuit anys puguen obtindre directament el títol de Graduat en Educació Secundària a partir de la data de la publicació d'aquesta ordre es realitzaran d'acord amb el que estableix l'article 2, circumstància que determina que durant l'any 2017 tan sols es realitzarà la prova corresponent a la convocatòria de juny, de manera que a partir de l'any 2018 les proves passaran a realitzar-se en dues convocatòries anuals, de periodicitat quadrimestral, a realitzar al llarg de cada curs acadèmic.  
  
DISPOSICIÓ DEROGATÒRIA  
  
Única. Derogació normativa  
1. Queden derogades l'Ordre de 7 de juny de 2000, de la Conselleria de Cultura i Educació, i l'Ordre de 24 d'octubre de 2002, de la Conselleria de Cultura i Educació.  
2. Queden així mateix derogades totes aquelles disposicions del mateix o d'inferior rang que s'oposen al que disposa aquesta ordre.  
  
DISPOSICIONS FINALS  
  
Primera. Facultat per a l'aplicació i el desplegament  
S'autoritza la direcció general competent en matèria d'ordenació acadèmica a dictar totes aquelles disposicions necessàries per a la interpretació, l'aplicació i el desplegament del que estableix aquesta ordre.  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 29 de maig de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ